食橄欖記客語
作者：周紫芝
朝代：宋

paragraphs: 朔風吹元雲，欲雪愁江天。
煙颿駕海舶，橄欖來閩川。
客言似有理，得失亦小偏。
紅鹽落青子，嚼玉宜芳鮮。
色香苦未發，遂雜春客煎。
清香雖覆椀，翠潤殊嫣然。
香味元自若，人生浪求全。
方言田家翁，好惡能兩捐。
一食輒苦口，棄擲古道邊。
回甘入齒頰，拾遺止流涎。
樸質固可笑，任真亦良賢。
向來紛紛者，妄論誠可憐。